
Ministru kabineta sēdes protokollēmums

Informatīvais ziņojums "Informatīvais ziņojums „Par atļauju Iekšlietu ministrijai uzņemties saistības un īstenot projektus un pasākumus Eiropas Komisijas un citu ārvalstu finanšu palīdzības sniedzēju tieši administrētajās programmās, fondos un finanšu instrumentos”"

· 1. Pieņemt zināšanai iesniegto informatīvo ziņojumu.
· 2. Atļaut Iekšlietu ministrijai, tās padotības iestādēm un to padotībā esošajām izglītības iestādēm, kā arī Finanšu izlūkošanas dienestam uzņemties saistības un īstenot apstiprinātus projektus šādos Eiropas Komisijas un citu ārvalstu finanšu palīdzības sniedzēju tieši administrētos finanšu instrumentos, ja nacionālā līdzfinansējuma apmērs nepārsniedz 30% (izņemot pievienotās vērtības nodokli, ja tas projekta ietvaros nav attiecināms) no kopējām projekta izmaksām:
· 2.1. Erasmus+ programma (2021.-2027. gada plānošanas periods);
· 2.2. Eiropola mazās dotācijas sadarbībai ar Austrumu partnerības valstīm (2021.-2027. gada plānošanas periods);
· 2.3. EuropeAid programmas projektā “Atbalsts tiesībaizsardzības un drošības reformām Armēnijā” (2021.-2027. gada plānošanas periods);
· 2.4. Eiropola daudznozaru platforma kriminālu draudu novēršanai (EMPACT) (2021.-2027. gada plānošanas periods).
· 3. Ja projektā, kuru plānots īstenot šā protokollēmuma 2.punktā norādītajos finanšu instrumentos, nacionālā līdzfinansējuma apmērs pārsniedz 30% (izņemot pievienotās vērtības nodokli, ja tas projekta ietvaros nav attiecināms) no kopējām projekta izmaksām, Iekšlietu ministrijai pirms projekta līguma parakstīšanas sagatavot un iesniegt Ministru kabineta rīkojuma projektu, kas paredz atļaut Iekšlietu ministrijai uzņemties saistības un īstenot attiecīgo projektu.
· 4. Projekta īstenošanai nepieciešamo finansējumu (nacionālo līdzfinansējumu un priekšfinansējumu) pārdalīt no 74. resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”” uz attiecīgo Iekšlietu ministrijas budžeta programmu vai apakšprogrammu.
· 5. Iekšlietu ministrijai, tās padotības iestādēm un to padotībā esošajām izglītības iestādēm, kā arī Finanšu izlūkošanas dienestam pēc īstenotā projekta noslēguma maksājuma saņemšanas nodrošināt valsts piešķirtā priekšfinansējuma ieskaitīšanu valsts pamatbudžeta ieņēmumos.

